}जीने की राह | पं. िवजयशंकर मेहता | web:hamarehanuman.com
भूल जाना मनुष्य का स्वभाव है, लेकिन यह मत भूलिए कि भूल जब गलती हो जाए और उसके गलत परिणाम जीवन पर पड़ें तो उसे कैसे सुधारा जाए। किष्किंधा कांड में श्रीराम ने बालि को मारकर सुग्रीव को किष्किंधा का राजा बना दिया। सुग्रीव ने श्रीराम को वचन दिया था कि मैं सीताजी की खोज में वानर भेजूंगा। राजपाठ पाकर सुग्रीव रामजी का काम भूल गए। रामजी को छोटे भाई लक्ष्मण से कहते हैं- ‘सुग्रीवहुं सुधि मोरि बिसारी। पावा राज कोस पुर नारी।’ श्रीराम ने आपत्ति ली कि सुग्रीव मेरा काम भूल गया है। सही बात जब आप भूल जाएं तो ईश्वर नाराज होता है। इन दिनों एक भूल हम कर रहे हैं, और वह है भोजन की भूल। भोजन आरंभ करें तो एक-एक ग्रास को मंत्र की तरह भीतर उतारें। मस्तिष्क का काम है विचारों से आकृति बनाना। कोई विचार आया तो मस्तिष्क उसको डिजाइन कर देता है। इधर अन्न उधर से आकृतियां भीतर रही हैं। आंतों को अन्न पचाना है और मस्तिष्क आकृतियों में उलझा है, तो तालमेल बिगड़ेगा ही। भोजन के रूप में आप विष भर रहे हैं। ऋषि-मुनियों ने कहा है अन्न से मन बनता है। यहां मन का मतलब व्यक्तित्व से है। व्यक्तित्व बनने की जगह भीतर एक घालमेल शुरू हो गया। यदि प्रत्येक ग्रास के साथ शांत नहीं हैं, एकाग्र नहीं हैं तो फिर आप आकृतियां यानी संसार खा रहे हैं और अन्न का जो शुभ परिणाम शांति में होना चाहिए, वह नहीं होता। भोजन वह अवसर हो सकता है जब आप मेडिटेशन कर शांति उपलब्ध कर सकते हैं और हम उस अवसर को गवां देते हैं। हमारा सारा जोर है हर हालत में शांत रहना। खूब काम कीजिए पर शांत रहिए और भोजन का ऐसा ही उपयोग करना है। चलिए, कल फिर बात करेंगे कि भोजन से शांति कैसे प्राप्त की जाए।
humarehanuman@gmail.com
भोजन करते समय शांत रहे मन
hin_Deva hin_Deva zho_Hant hin_Deva